Polisielid vas wat renosterhorings landuit wil stuurFoto bloot ter illustrasie. (Foto: Rhino Horn Auction/Argieffoto) ŉ Polisiebeampte en ŉ hoftolk het Vrydag in die hof verskyn nadat hulle glo 30 onwettige renosterhorings onder in ŉ wynkrat wat vir Maleisië bestem is, versteek het. Die 53-jarige adjudant-offisier wat verbonde is aan die Valke se ondersoekeenheid vir georganiseerde misdaad in Gauteng en sy 39-jarige medepligtige is Donderdag in onderskeidelik Brakpan en Bassonia in hegtenis geneem. Hulle het vlugtig in die Palm Ridge-landdroshof in Johannesburg verskyn. Dié twee het na bewering in Mei 2019 ŉ besending in ŉ pakhuis in Pomona afgelaai. Hulle het dit as ŉ krat vol wyn verklaar wat vir Kuala Lumpur in Maleisië bestem is. “Die Valke is in kennis gestel oor die verdagte wynbesendig en het die inhoud daarvan deursoek. In die krat is ŉ aantal wynbottels asook 30 renosterhorings toegedraai in plastiek gevind. Dít was op die bodem van die krat versteek,” het kapt. Ndivhuwo Mulamu, woordvoerder van die Valke, gesê. Die krat en die inhoud daarvan is deur forensiese spesialiste geanaliseer wat die polisie na die senders van die krat gelei het. “ŉ Lasbrief vir die beampte en hoftolk se inhegtenisneming is uitgereik. Die Valke het daarin geslaag om albei vas te trek.” Die polisie het beslag gelê op elektroniese toebehore en dokumente wat ondersoek moet word. Aanklagte van onwettige handel in renosterhoring staar die verdagtes moontlik in die gesig. “Daar kan dalk nog inhegtenisnemings gemaak word,” het Mulamu gesê. Die polisieondersoek gaan voort.